  Виталий Пронин С. Вежеев (шорысез) Удмуртиысь тренеръёсын О. Перевозчиковен но Э. Михайловен.Сочиын ортчоно Олимпиадаозь арлэсь ичи кылиз. Та вакытэ отын пӧртэм пумо ӵошатсконъёс ортчо куас сюресъёсты эскерон вылысь. Кемалась ик ӧвӧл лымшор палась вуизы Удмуртиысь тренеръёс, судьяос. Соос пӧлын - шаерысьтымы Куасэн бызьылонъя федерацилэн кивалтӥсез Семён Вежеев.- Январь толэзьлэн пумаз Сочи городын куасэн бызьылонъя Россилэн чемпионатэз но дуннеысь спортсменъёслэн кубок понна нюръяськонзылэн тямысэтӥ этапез ортчиз, - веранзэ мытӥз Семён Вежеев. - Бадӟым ӵошатсконъёсты ортчытыны юрттӥзы шаерысьтымы укмыс судьяос. Мон куас сюрес вылын спортсменъёсын ужай, Татьяна Рябова но Евгений Садров иворчи судьялэсь ужзэ быдэстӥзы, эшшо куать мурт сюрес лёгизы (судья-прокатчикъёс).- Таосыз ма каризы?- Сюрес лёгисьёс чотын Сочие ветлыны удалтӥз шаерысьтымы тужгес ӝог бызьылӥсь егит спортсменъёслы. Старт сётэмлэсь 10 минутлы азьлапал соос куас сюресъёсты эскеризы, волятӥзы. Куд-ог дыръя снегоходъёс ортчем бере куас сюрес вылэ лымы люкъёс кыльыло, пиос лыжняез волятӥзы.- Сочиын ортчоно Олимпиадалэн матэктэмез шӧдӥське ни-а?- Кожасько вал, спортъя вань объектъёс лэсьтэмын яке йылпумъян калэ вуттэмын, выль интыосын спортсменъёсмы мугорзэс кыдато шуыса. Нош отын лэсьтӥськон ужъёс вераны луонтэм трос на, ярано коть, куасэн бызьылӥсьёс сюресъёссэс эскеризы ни. Туж потэ вылэм трамплинысь тэтчасьёсты, салазкиен ворттылӥсьёсты адӟеме. Но соос понна мугор кыдатон интыос йылаз-пумаз вуттымтэ на. Аэропортысен кутскыса, Сочие вуытозь, бадӟым лэсьтӥськон мынэ. 2014-тӥ арын ортчоно ужрад сярысь тодэ вайыто сюрес кузя ошылэм банеръёс гинэ. Сочи палась инкуазь шумпоттэ ас чебереныз, лэсьтӥськон ужъёс дыраз йылпумъямын луозы шуыса, малпасько.- Инкуазь трослы-а асьмелэнлэсь пӧртэм?- Отчы ветлон вакытэ Сочиын 10 градус пала шуныт вал. Паймытӥз мукетыӟ городын зориз, гурезьёсын лымыяз. Ӵукнаосы 2-3 градус котыр кезьыт возиськиз. Старт сётон вакытэ, Европалэн куронъёсызъя ӵошатсконъёсты 13 час бере мытоно, куазь чылкак воштӥськиӟ вылӥын но гужем кадь шуныт луиз. Куд-ог спортсменъёс шортикъёсын бызьылӥзы.- Куас сюресъёс ӝог уг сӧрисько-а?- Кылэм вань, дуннеысь ӵошатсконъёсты, пе, искусственной лымы вылын ортчыто. Сочиын ӵошатсконъёс ортчизы зэмос лымы вылын. Бен, куд-огезлэн ӝожтӥськемзы потӥз ик небӟыны кутскись лымылы. Озьыен, азьланяз вань ма бордын малпаськыны, лымылэсь «селитразэ» ӝутон ласянь сюлмаськоно.- Сюрес вылын сылӥсь судьяослэн шунды шорын пыжыны дырзы вал-а?- Куд-огез, оло, малпа, ми шутэтскыны, тӧлатскы-ны ветлӥмы шуыса. Россилэн чемпионатэзлы но дуннелэн кубокез понна нюръяськонлы сюрес лэсьтон жуммытылӥз. Вазь ӵукнаысен бер ӝытозь ужамы, интыен-интыен лопаткаен но гудӥським. Ӵошатсконъёс кутскемлэсь азьло снегоходъёсын сюресъёсты волятӥмы.Сочиын ортчоно Олимпиадалы дасям куас сюресъёс гурезё интыын - спортсменъёслэн шутэтскыны но, кужымзэс поныны но луонлыксы вань. Секыт йӧтоз финиш азьын: гурезь одӥг иськем кузьда кыстӥське. Ӵапак со ик вормисьёсты шараялоз. Классика но эркын амалэн бызьылӥсьёс понна нимаз бызьылон интыос дасямын, котькуд круглэн кузьдалаез 3 иськем 750 метр.- Олимпиада сюресъёс эскеремын, кыӵе мылкыдзы спортсменъёслэн, тренеръёслэн?- Кубок понна нюръяськонэ дуннеысь тужгес кужмо спортсменъёс пыриськизы. Куас сюресъёслэн ӟечлыксы вылэ ӝожтӥськисьёс ӧй вал. Дуннеысь кужмо спортсменъёсын артэ бызьылыны луонлыксы кылдӥз Россиысь 17 спортсменлэн. Шумпотоно, та вакытэ Россилэн сборнояз 6 мурт Удмуртиысь луэ. Котькуд стартын асьме воргоронъёсмы вормисе шедьылӥзы яке вормисьёс котырын вал. Тужгес шумпоттӥзы Можгаысь Дмитрий Япаров но Шарканысь Максим Вылегжанин. Ӵошатсконлэн берпуметӥ нуналозяз Россилэн сборноезлэн зарни медалез ӧй вал. Командаен спринт дыръя Дмитрий но Максим эшъёссэс кыдёке азьпалтӥзы.- Зарни медальзы понна тужгес зол шумпотӥзы, дыр, удмуртъёс.- Асьме воргоронъёслэн вормонзылы быдэс Россия шумпотӥз. Судья эшъёсы шуӧ Россилэн нырысетӥ зарниез. Нош мон соосты тупатӥськӧ Удмуртилэн со. Асьме пиос понна кызьы уд данъяськы! Удмуртиысь мынэмъёс отын трос вал, судьяос сяна, волонтёръёс ужазы. Азьпалан пиосты выль стартъёс витё, туж потэ вылэм Удмуртиысь воргоронъёсты эстафетаын ӵошенназэс адӟеме.- Асьме адямиослэн Олимпиадаын ужаны луонлыксы вань?- Олимпиада асьмелэнъёстэк уз ортчы. Спортсменъёслы сяна, сюрес усьтӥськыны кулэ судьяослы но. Ачим сярысь ке верано, дуннеысь ӵошатсконъёсын судья луыса ужаны кык пол удалтӥз нӥ 1980-тӥ арын Финляндие ветлӥ, нош 1985-тӥ арын - Белоруссие. 33 ар талэсь азьло нырысьсэ адӟыны кылдӥз ратрак машинаосты. Куас сюрес лёгись тракторъёс табере Удмуртие но вуизы.Кунгож сьӧрысь бадӟым тракторъёс вӧзын асьмелэнъёсыз шудон машина выллем гинэ адско ке но, сюрес лэсьтыны туж юртто.- Оло, азьпалан быдэстоно ужрадъёсты сярысь но ивортоды.- Кин ке понна тол йылпумъяське ини ке, куасэн бызьылонъя ӵошатсконъёс кутско гинэ ай. Та шутэтскон нуналъёсы «Пионерская правда» газетлэн призэз понна ӵошатсконъёс ортчозы Можга городын. Кылем арез ке тодэ ваёно, Удмуртиысь пиналъёслэн командазы Россиысь ӵошатсконысь вормонъёсын бертӥз. Шаермылэсь данзэ утизы Можгаысь куинь команда но Пичи Пурга ёросысь Орлой гуртысь команда. Таяз учыре но асьме нылпиослы оскон вань. Берло дыре кужмо пиналъёс будо Кезын, Эгралан. Пусйыны кулэ, Гурт шудонъёсты ортчытэм бере ёросъёсын спортэн эшъяськисьёслэн лыдзы йылэ. Семьяен бызьылӥсьёс но тросгес люкасько.Валентина Емельянова Теги: Олимпиада СемёнВежеев Сочи  